མདོར་ན་རྡོ་བརྐོས་ཁག་གཉིས་ནི་གཞི་རྒྱ་ཆེ་ཞིང་།ནང་དོན་ཐད་གླིང་གེ་སར་རྒྱལ་པོ་གཙོ་བོ་བྱས་པའི་དཔའ་རྟུལ་ཕུ་ནུ་སུམ་ཅུ་དང་ཆིབས་པ།གླིང་གི་མོ་སྨན་དང་གླིང་ལྷ་སོགས་ཀྱི་འདྲ་གཟུགས་བརྐོས་འདུགཚོ་གཉིས་ལ་བསྡོམས་པས་གེ་སར་སྐོར་གྱི་རྡོ་བརྐོས་ཧ་ལམ་བརྒྱ་འདུག་ལ།རྡོ་བརྐོས་ཀྱི་ལག་རྩལ་བྱང་ཆ་ལྡན་ཞིང་།ནང་དོན་ཕུན་སུམ་ཚོགས་ཤིང་བརྐོས་རིས་དང་ཚོན་རིས་ཟུང་འབྲེལ་བྱས་པའི་ཁྱད་ཆོས་སོགས་ལྡན་པས།གེ་སར་རིག་གནས་དང་གེ་སར་རི་མོའི་ཞིབ་འཇུག་ཐད་ལ་རྒྱུ་ཆ་གལ་ཆེན་ཞིག་འདོན་སྤྲོད་བྱས་ཡོད།ཀྲུང་གོའི་སྤྱི་ཚོགས་ཚན་རིག་ཁང་གི་ཞིབ་འཇུག་པ།གེ་སར་རིག་པ་སྨྲ་བ་འཇམ་དཔལ་རྒྱ་མཚོ་ལགས་ཀྱིས་གསར་དུ་རྙེད་པའི་གེ་སར་སྐོར་གྱི་རྡོ་བརྐོས་ཀྱི་པར་རིས་དེ་དག་མཐོང་རྗེས་སྤྲོ་སེམས་འཁོལ་བའི་ངང་ཐེངས་འདིར་གསར་དུ་རྙེད་པའི་ཨ་ཁོ་རིས་གེ་སར་རྡོ་བརྐོས་ཚོན་རིས་ཅན་ནི་རོང་བྲག་རྫོང་མ་ཧཱ་ས་གནས་སུ་རྙེད་པའི་གེ་སར་རྡོ་བརྐོས་རི་མོའི་རྗེས་ཀྱི་རྔ་བ་ཁུལ་གྱི་ཁོངས་སུ་ཐེངས་དང་པོ་གེ་སར་རྡོ་བརྐོས་འབོར་ཆེན་རྙེད་པ་ཞིག་རེད་ལ།དེ་ལ་ཞིབ་འཇུག་གི་རིན་ཐང་དང་སྒྱུ་རྩལ་གྱི་རིན་ཐང་ཆེན་པོ་ཡོད་པར་མ་ཟད།རྒྱལ་སྤྱིའི་གེ་སར་རིག་པའི་ཞིབ་འཇུག་ལ་ལོ་རྒྱུས་ཀྱི་རྒྱུ་ཆ་གསར་པ་གལ་ཆེན་འདོན་སྤྲོད་བྱས་ཡོད་པ་རེད་ཅེས་གསུངས།ཁོང་གིས་སྔོན་མར་གེ་སར་གྱི་རིག་གནས་རླབས་པོ་ཆེ་འདི་ཉིད་སི་ཁྲོན་བོད་ཁུལ་ལ་མཚོན་ན།དཀར་མཛེས་ཁུལ་ལ་དར་ཁྱབ་ཆེ་བ་དང་རྔ་བ་ཁུལ་ལ་ཁྱབ་རྒྱ་ཆུང་ཞིང་རྒྱལ་མོ་ཚ་བ་རོང་གི་ཕྱོགས་སུ་དེ་བས་ཀྱང་དར་སྲོལ་མེད་པ་སྙམ་ཡང་།ད་ཐེངས་ཨ་ཁོ་རིས་སུ་གེ་སར་རྡོ་བརྐོས་གསར་རྙེད་བྱུང་བ་དེས་རྒྱལ་མོ་ཚ་བ་རོང་དུ་གེ་སར་གྱི་རིག་གནས་དར་ཁྱབ་ཧ་ཅང་ཆེ་བར་མ་ཟད།སྒྱུ་རྩལ་གྱི་རྣམ་པ་སྣ་མང་ཞིང་ཕུན་སུམ་ཚོགས་ལ།མང་ཚོགས་ཀྱིས་དགའ་བསུ་ཆེན་པོ་བྱེད་བཞིན་ཡོད་པ་ར་སྤྲོད་བྱེད་ཐུབ།དེ་དང་དུས་མཚུངས་སུ།གེ་སར་རིག་གནས་ལ་རྒྱ་ཆེ་བའི་མང་ཚོགས་ཀྱི་རྨང་གཞི་དང་སྟོབས་ཆེ་བའི་སྒྱུ་རྩལ་གྱི་གསོན་ཤུགས་ཆེན་པོ་ཡོད་པ་བདེན་དཔང་བྱས་ཤིང་།གེ་སར་རིག་གནས་ལ་ཞིབ་འཇུག་དང་ཡང་དགོས་སུ་རྒྱལ་རོང་ས་ཁུལ་ལ་གེ་སར་རིག་གནས་དར་བའི་ལོ་རྒྱུས་ཀྱི་ཞིབ་འཇུག་ཐད་ལ་རྒྱུ་ཆ་གསར་པ་རྩ་ཆེན་འདོན་སྤྲོད་བྱས་ཡོད་པ་རེད་ཅེས་གསུངས།